ลือสนั่น! THCOM ปันผลระลอกใหญ่ ทิ้งทวน “อินทัช” ก่อนขายหุ้นให้กสท.
ลือสนั่น! THCOM ปันผลระลอกใหญ่ ทิ้งทวน “อินทัช” ก่อนขายหุ้นให้กสท.
8 ก.พ. 2562

ผู้สื่อข่าวรายงาน อ้างอิงการเปิดเผยข้อมูลของแหล่งข่าวระดับสูงใน บริษัท ไทยคม จำกัด (มหาชน) หรือ THCOM ว่า วันนี้ (8 ก.พ.62) มีการประชุมคณะกรรมการ (บอร์ด) ของบริษัทฯ เพื่อพิจารณาอนุมัติงบการเงินปี 2561 พร้อมกับพิจารณาการจ่ายเงินปันผลจากงวดดำเนินงานดังกล่าว รวมถึงในส่วนของเงินปันผลพิเศษด้วย
จากก่อนหน้านี้ มีการรายงานข่าวกรณี บริษัท กสท โทรคมนาคม จำกัด (มหาชน) หรือ CAT Telecom เตรียมการเข้าซื้อหุ้น THCOM จากบริษัท อินทัช โฮลดิ้งส์ จำกัด (มหาชน) หรือ INTUCH ผู้ถือหุ้นใหญ่ โดยขณะนี้ ใกล้จะได้ข้อสรุปสำหรับรายละเอียดในการเข้าทำรายการดังกล่าวแล้ว
ทั้งนี้ มีการคาดการณ์ว่า บอร์ด THCOM จะพิจารณาจ่ายเงินปันผลจากทั้งผลการดำเนินงานปกติ และปันผลพิเศษ เนื่องจากจะเป็นงวดสุดท้ายที่ INTUCH จะได้รับเงินปันผลก่อนหน้าจะมีการจำหน่ายหุ้นให้กับ CAT Telecom (Cash Drain) ซึ่งถือว่าเงินสดคงเหลือและกำไรสะสมมาจากรายได้ที่เกิดขึ้นในช่วงที่ INTUCH เป็นผู้ถือหุ้นใหญ่อยู่
โดยจากการสำรวจตัวเลขทางการเงินเบื้องต้น พบว่า ณ สิ้นสุดไตรมาส 3/2561 (งวด 9 เดือน) THCOM มีเงินสดและรายการเทียบเท่า 3,552.21 ล้านบาท และกำไรสะสม (ยังไม่ได้จัดสรร) จำนวน 4,930.49 ล้านบาท ขณะที่ปัจจุบัน THCOM มีจำนวนหุ้นสามัญทั้งสิ้น 1,096 ล้านหุ้น
อนึ่ง INTUCH เป็นผู้ถือหุ้นใหญ่อันดับที่ 1 ของ THCOM ถือหุ้นอยู่ทั้งหมด 450,870,934 หุ้น หรือคิดเป็น 41.14%
(ภาพรวมข้อมูลผู้ถือหุ้น ณ วันที่ 05/04/2561)
ทั้งนี้ หากมีความคืบหน้าเพิ่มเติม ทีมข่าว “ข่าวหุ้นธุรกิจออนไลน์” จะรายงานให้ทราบต่อไป